Zeshan Shakar

**Zeshan Arild Shakar** (født 1982) er en norsk statsviter og prisvinnende forfatter. Shakar er kjent for sitt skjønnlitterære forfatterskap som dekker arbeidsinnvandrere og deres familiers opplevelser i Norge. Shakar debuterte høsten 2017 med romanen *[[Tante Ulrikkes vei (roman)|Tante Ulrikkes vei]],* som han mottok Tarjei Vesaas' debutantpris for. Siden har han utgitt romanene *[[Gul Bok (roman)|Gul Bok]]* (2020) og *[[De kaller meg ulven]]* (2022)*.* 

## Bakgrunn og virke
Shakar er oppvokst på Stovner i Oslo med norsk mor og pakistansk far. Han gikk på Bredtvet videregående skole fra 1998 til 2001, en skole som også er sentral i romanen *Tante Ulrikkes vei*. Han er utdannet statsviter ved Universitetet i Oslo og har økonomiutdannelse fra Handelshøyskolen BI. Han arbeider i Oslo rådhus. Shakars far var blant de første pakistanske arbeidsinnvandrerne i Norge.  

Zeshan Shakar har to barn. Han er gift med Mishell Akhtar Shakar, som er pedagog, rådgiver og sakprosaforfatter. Hun er søster til fagforeningspersonen og tidligere statssekretær, Samra Akhtar. 

## Forfatter

### Romaner
Shakar debuterte høsten 2017 med romanen *Tante Ulrikkes vei,* etter veien på Stovner med samme navn. For denne boka mottok han Tarjei Vesaas' debutantpris og bokbloggerprisen, og romanen solgte over 150.000 eksemplarer. Boka har også blitt satt opp som teaterstykke. I 2020 ga han ut sin andre roman, *Gul bok*. Boka ble i 2020 den åttende mest solgte skjønnlitterære bok i Norge ifølge Bokhandlerforeningens bestselgerliste.

I 2022 gav han ut sin tredje bok i det som er omtalt som trilogien om en klassereise; den tredje romanen har tittelen *De kaller meg ulven*. Boka ble i 2022 den femte mest solgte skjønnlitterære bok i Norge ifølge Bokhandlerforeningens bestselgerliste. Høsten 2023 ble *De kaller meg ulven* valgt til studieobjekt for UiOs årlige prosjekt 'Hele HF leser', som går ut på at universitetets humanistiske fakultet hver høst deler ut et skjønnlitterært verk gratis til sine førsteårsstudenter og andre interesserte. Deretter har man diverse arrangementer knyttet til boken, samt et tilbud om dybdestudier.

### Barnebokdebut
I desember 2025 kom Shakars første bokutgivelse for barn, bildeboken *Dyretjernet*, illustrert av Hedda Kverndalen.

### Sceneproduksjoner
*Tante Ulrikkes vei* ble høsten 2019 satt opp som teaterstykke på Det Norske Teatret. 

Sammen med Don Martin skrev Shakar teaterstykket *Linje 5,* som hadde premiere på samme teater høsten 2020.

### Podkast
Sammen med Yohan Shanmugaratnam og Maria Navarro Skaranger lagde Shakar podkasten Bokklubben Bastard. Den kom ut på Manifest Media fra 15.mars 2023 til 5.juni 2024. Konseptet gikk ut på at de tre byttet på å velge én bok for episoden, som de så diskuterte sammen. Podkasten kom ut annenhver uke, men ble lagt ned da Manifest Media hadde økonomiske problemer.  

### Priser og nominasjoner
Shakar mottok i 2020 avisa *Klassekampen*s kulturpris Neshornprisen.

I 2021 mottok han Oslo by kunstnerpris.

Han ble i 2022 nominert til LOs litteraturpris for arbeiderlitteratur for romanen *Gul bok*. Samme år ble han tildelt Bokhandlerprisen.

### Bibliografi
* 2017: *[[Tante Ulrikkes vei (roman)|Tante Ulrikkes vei]]* (roman), Gyldendal
* 2020: *Gul bok* (roman), Gyldendal
* 2022: *De kaller meg ulven* (roman), Gyldendal
* 2024: *Kan du høre byen puste ut* (sakprosa), Bonnier
* 2025: *Dyretjernet* (barn og ungdom), Bonnier

## Referanser




## Eksterne lenker
* Tante Ulrikkes vei: et møte med Zeshan Shakar – lydopptak på Bergen Offentlige Bibliotek 12. september 2018